Historia de Canada

Le historia de Canada coperi le periodo desde le arrivata del Paleo-indianos in America del Nord millennios retro usque al presente die. Le terras que comprende le Canada hodierne ha essite inhabitante durante millennios per populos indigene, con distincte rete de commercio, credos spiritual e stilos de organisation social. Alcunes de iste civilisationes plus ancian habeva ja disparite al tempore del prime arrivatas europese e es cognoscite per medio de investigationes archaeologic.

Desde le fin del seculo 15, expeditiones francese e britannic explorava, colonisava e combatteva super varie locos in America del Nord que hodie forma Canada. Le colonia de Nove Francia esseva clamate in 1534 per Jacques Cartier, con le prime settlementos permanente a partir de 1608. Francia cedeva quasi tote su possessiones nord-american a Gran Britannia in 1763 per le Tractato de Paris, post le Guerra de Septe Annos. Le nove Provincia Britannic de Quebec esseva dividite in Alto e Basso Canada in 1791. Le duo provincias esseva unite como le Provincia de Canada per le Acto de Union de 1840, que entrava in vigor in 1841. In 1867, le Provincia de Canada se univa con duo altere colonias britannic, Nove Brunswick e Nova Scotia, per le Confederation, formante un entitate autogovernante. "Canada" esseva adoptate como le nomine legal del nove pais, e le parola Dominion esseva conferite como titulo del pais. Durante le 82 annos sequente, Canada se expandava incorporante altere partes de America del Nord Britannic, concludente con Terranova e Labrador in 1949.

Ben que un governamento responsabile habeva existite in America del Nord Britannic desde 1848, Britannia continuava fixar su politicas exterior e de defension usque al fin del Prime Guerra Mundial. Le Declaration de Balfour de 1926, le Conferentia Imperial de 1930 e le adoption del Statuto de Westminster in 1931 recognosceva que Canada habeva devenite co-egal con le Regno Unite. Le Patriation del Constitution in 1982 marcava le fin del dependentia legal del parlamento britannic. Canada actualmente consiste de dece provincias e tres territorios, e es un democratia parlamentar e un monarchia constitutional.

Durante seculos, elementos indigene, francese, britannic e de immigrantes plus recente se ha combinate pro formar un cultura canadian que ha essite fortemente influentiate etiam per su vicino linguistic, geographic e economic, le Statos Unite. Desde le conclusion del Secunde Guerra Mundial, le forte supporto de Canada pro multilateralismo e internationalismo ha essite estretemente ligate a su effortios de mantenimento del pace.